पूरा देश चंद्रयान-3 के लैंडर विक्रम और रोवर प्रज्ञान के जागने का बेसब्री से इंतजार कर रहा है। लोकसभा में चंद्रयान-3 मिशन पर बहस के दौरान केंद्रीय मंत्री जितेंद्र सिंह ने कहा कि वेकअप कॉल तब आएगी जब चंद्रमा पर तापमान शून्य से 10 डिग्री सेल्सियस ऊपर होगा। साथ ही, अलार्म बजते ही लैंडर और रोवर जाग जाएंगे।
केंद्रीय मंत्री जितेंद्र सिंह ने बताया कि चंद्रयान-3 का दूसरा चरण तब शुरू होगा जब इसके लैंडर और रोवर मॉड्यूल - विक्रम और प्रज्ञान अपनी 14 दिन की नींद से जागेंगे। लोकसभा में मून मिशन पर बहस के दौरान जवाब देते हुए केंद्रीय मंत्री ने कहा कि विक्रम और प्रज्ञान को नींद से जगाने की कोशिश की जा रही है।
उन्होंने कहा कि आज रात जब हम पृथ्वी पर सोएंगे, तब विक्रम और प्रज्ञान चंद्रमा पर जाग रहे होंगे। इतिहास रचते हुए भारत का चंद्रयान-3 पिछले महीने 23 अगस्त को चंद्रमा के दक्षिणी ध्रुव के पास उतरा। इसके बाद चंद्रयान-3 ने अपना मिशन पूरा किया। भारत चंद्रमा के इस हिस्से पर सॉफ्ट लैंडिंग करने वाला दुनिया का पहला देश बन गया है।
मंत्री जितेंद्र सिंह ने कहा कि 23 अगस्त को चंद्रमा पर उतरने के बाद लैंडर विक्रम और रोवर प्रज्ञान ने चंद्रमा की सतह पर प्रयोग किए। इसके बाद 4 सितंबर को बैटरी फुल चार्ज हो गई और वह सो गए। उनके सोलर पैनल इसलिए लगाए गए ताकि चंद्रमा पर सूर्योदय के बाद लैंडर और रोवर को बिजली मिल सके।